google/wiki40b huggingface dataset:
PureNRG

PureNRG er en kristen popgruppe fra Nashville i Tennessee i USA. De har gitt ut seks plater. Gruppa er blitt enig om å oppløse seg sent i 2010.

Biografi

PureNRG ble dannet i 2007, og besto av tre medlemmer: Jordan Ryan Yates (født 3. desember 1992), Caroline Grace Elizabeth Williams (født 3. januar 1995) og Laura Carolyne Joyce Myers (født 21. juli 1995). Williams og Myers har kjent hverandre siden de var tre år da de gikk på danseskole. Yates ble en venn senere, også fra danseskolen. Gruppa ble dannet gjennom audition, og navnet har blitt skiftet ut flere ganger. Debutplata ble produsert av Rob Hawkins og vokalen ble produsert av Mark Hammond. Deres turnéleder var Bradon Harges som var medlem av den tidligere tenåringsgruppa Jump5. Det finnes flere musikalske likheter med en gruppe Jump5, men har et klarere kristent budskap med i sangene sine.
2010 var avslutningsåret for PureNR og ingen vet om de noen gang vil komme sammen igjen. Grunnen til oppløsningen var at medlemmene trengte mer tid til skole, venner, familie og andre hobbyer som interesserte dem. Gruppens medlemmer har lovet tilhengere om at de vil fortsette i musikkbransjen, og holde fast på kristne verdier.
Point-sur-Sambre gasskraftverk

Pont-sur-Sambre gasskraftverk er et gasskraftverk i departementet Nord i Frankrike. Det har en installert produksjonskapasitet på 412 MW fordelt på 1 blokk/turbin. Operatør er Poweo SA. 
Anlegget ble utbygd i årene 2007–2009. Brenselstypen er naturgass.
Nord-Koreas riksvåpen

Nord-Koreas riksvåpen ble antatt sammen med nasjonalflagget i grunnlovens §169 i september 1948. Teksten ble endret til gjeldende versjon i 1993. Våpenet er et sirkulært emblem etter mønster av Sovjetunionens riksvåpen. Hovedmotivet er Supung-demningen med kraftverk og høyspentmast foran et vinterkledd Paektufjell, «revolusjonens hellige fjell». Øverst en rød, femtakket stjerne med stråler. Emblemet er omgitt av to risaks omviklet av et rødt bånd med innskrift i hvit hangul-skrift: (조선민주주의인민공화국 – Den demokratiske folkerepublikken Korea).
Lars Ove Seljestad

Bakgrunn og arbeid

Seljestad er utdanna sosiolog, og har studert filologi, samfunnsvitenskap og juss ved Universitetet i Oslo, tatt kunstfag og drama på folkehøgskole, gått ved Skrivekunst-akademiet i Hordaland, studert etnologi og tatt utdanningsprogram for samfunnsforskere ved Universitetet i Bergen.
Han arbeider hovedsakelig med forskning og undervisning. Han har arbeidet som industriarbeider og anleggsarbeider. Han bor nå i Bærum.

Forfatterskap

Lars Ove Seljestad debuterte litterært med romanen Blind i 2005, som ble rost av kritikerne og skapte debatt om klassereise. Han fulgte opp med essayet Bastard i 2006, før romanen Frægd kom i 2009. Etter romanene Fjorden i 2011 og Isberg i 2012, kom forfatterens første diktsamling, Storspring, i 2013. Seljestad henter ofte inspirasjon fra Odda, hvor han vokste opp.

Som debattant

Vedrørende arbeiderromanens framtid innen litteratur, har han hevdet «Det er absolutt viktig å skrive om storkapitalen» ...«Men det erstatter ikke skildringer av arbeidsfolks kår. Selv om mye av vareproduksjonen er flyttet til andre deler av verden, betyr ikke det at det er mindre betydningsfullt. Det finnes flere arbeidere i verden i dag enn det gjorde for 50 år siden.»
Vanlig vikkefly

Utseende

Et middelsstort til ganske stort (vingespenn 35 – 42 mm), forholdsvis slankt nattfly. Kroppen og forvingene er lysgrå, med en brunsvart "krage" og spredte, korte, mørke tverrstreker på vingene. Vingeårene er samme farge som resten av vingen. Forvingen har en trekantet, svart flekk litt foran midten og en rekke av små, svarte flekker langs ytterkanten. Bakvingen er hvit.

Levevis

Larvene lever på fuglevikke (Vicia cracca). De overvintrer som larver. De voksne sommerfuglene kan påtreffes fra juni til august.

Utbredelse

Arten er utbredt i Europa og videre østover til Japan. I Norge er den vanlig på Østlandet og Sørlandet, den er funnet noen steder i indre fjordstrøk på Vestlandet og i Lierne i Nord-Trøndelag.
Korallrot

Utseende

Korallrot er en uanselig orkidé, i hvert fall tilsynelatende. Den blir rundt 15 centimeter høy, har en brunaktig farge og mangler blader. Det skyldes at den mangler klorofyll. Korallrot livnærer seg i stedet ved å snylte på andre planter.
Går en nærmere inn på planta og beskuer blomstene, ser en at de er ganske så spektakulære. En hvit underleppe med røde prikker, omkranset av gule kronblader, gjør blomsten til en skjønnhetsopplevelse. Korallrot har rundt 10 sånne blomster i aks på hver stengel.
Korallrot har flere nære slektninger i tropiske strøk, noe som forklarer at blomsten har en såpass eksotisk utforming.

Forekomster i Norge

Korallrot vokser stort sett i skog med høy grunnvannsstand, men den kan også forekomme på åpne områder som beitemark og myr. Planta er ikke avhengig av næring eller kalk.
Korallrot finnes i hele Norge, og er nok en av de vanligste orkidéene vi har. Den er derfor ikke freda. Det er allikevel ikke så ofte en kommer over planta.
Square René-Viviani

Square René-Viviani (offisielt navn Square René-Viviani - Montebello) er en park i Paris, og ligger mellom Seine og kirken Saint-Julien-le-Pauvre i 5. arrondissement. Parken, som ble åpnet i 1928, er oppkalt etter politikeren René Viviani.
Oleg Kuzmin

Landslaget

5. september 2015 fikk han sin første landskamp for Russland mot Sverige. 12. oktober 2015 scoret han sitt første landslagsmål mot Montenegro.
Andromonøci

Andromonøci, av gr. andro- (mann) + mon- (én) + oikos (hus) (adjektiv: andromonøs eller andromonoik) betegner arter av frøplanter som har tvekjønnede blomster og rene hannlige blomster på samme individet.
Gomnes

Etymologi

Gomnes er et sammensatt navn som består av forstavelsen Gom og endingen nes. Neset det siktes til utgjør sørsiden av Onsakervika, der gården Nordre Gomnes ligger. Forstavelsen Gom kan imidlertid ha flere betydninger. I bokverket Norske Gaardnavne har professor Rygh forklart det med det norrøne uttrykket gumi, som betyr mann og har med mannsnavnet Gumi å gjøre. Mannspersonen kommer også til uttrykk i beskrivelsen brudgom (brudens mann).
Myrfunn

Myrfunn, på dansk og riksmål også kalt mosefunn, brukes i arkeologien om funn av gjenstander i myrer.
Over hele Europa har det vært vanlig å ofre til gudene ved å kaste gjenstander i myrer og innsjøer. Det har ofte vært seierherren som har ofret krigsbyttet fra fienden i form av våpen, båter og hesteutstyr. En finner også mer sivile offer som draktdeler, smykker og kar av keramikk. Moselik, det vil si mennesker som er blitt ofret til myra, er en type myrfunn som har fått mye oppmerksomhet.
Som eksempel på myrfunn kan nevnes Thorsbjerg-funnet i Nord-Tyskland der en fant gjenstander fra jernalderen.
Vagl

En vagl eller vagle (av norr. vagl) er per definisjon en sittestang eller en tverrbjelke under tak, for tamhøns og andre fugler, men taket kan like gjerne være et tak av greiner i et tre eller noe lignende i naturen, der fugler som er utrustet med gripeføtter (har baktå på foten) kan sitte å hvile eller sove (vagle). I et hønsehus kan vaglen lokalt også kalles en hanebjelke, selv om det egentlig er en generell byggeteknisk konstruksjon.
Å vagle (seg) betyr altså å sitte på en stang, grein eller noe lignende som krever balanse og gripeføtter, enten for å hvile seg eller for å sove. For mange fugler er det å kunne vagle en instinktiv (medfødt) egenskap, som kan være avgjørende for den generelle trivselen. Dette gjør seg spesielt gjeldende for burfugler, som tamhøns og undulater. EU har derfor bestemt, at alle verpehøns fra og med 1. januar 2012 skal ha tilgang til vagle, strøbad og rede. For burfugl er det avgjørende at vaglen plasseres på riktig sted og i høyde, slik at fuglene kan føle seg trygge.
Merkevarebygging

Historie

Merkevarebygging oppstod i Europa og Nord-Amerika på 1800-tallet. På grunn av urbaniseringen flyttet mange inn til byene, inn i et kaos av produkter. Dette førte til at merkevarebyggingen utviklet seg til å knytte verdier opp mot produktet, og at innpakningen ble viktig. Markedsføringen ble rettet mot målgrupper, og spilte mye på personlighet. Kjøperen begynte å spørre etter produkter ut fra merkenavnet, og dette er grunnen til dagens tillit/mistillit til varer vi ikke kan prøve før bruk. 
For å få til et suksessrikt merke må man derfor vinne kundenes tillit. Kunden skal vite at han får det samme uansett hvor han er. En Big Mac eller et par Converse er identiske, uansett om man er i USA eller i Norge.
De aller største merkene, f.eks. Disney, Coca-Cola og McDonald’s, benytter merkevarebygging aktivt. Supermerkene har derfor valgt å rette reklame spesielt mot barn og unge, noe som er opphavet til mange opphetede diskusjoner verden over.
Peisen

Peisen (skoltesamisk: Peäccam, russisk: Печенга – Petsjenga) i sørlige del av Pasvikdalen er et russisk område på 10 470 km² i distriktet med samme navn. Distriktet (med omkring 11 000 innbyggere) ligger i Murmansk oblast og grenser mot Norge. Området har tidligere hørt til Finland og kalles på finsk Petsamo. På nordsamisk brukes navnet Beahcán.

Historie

Området var opprinnelig en del av et felles norsk og russisk skatteland, men 14. mai 1826 ble grensekonvensjonen mellom Norge-Sverige og Russland undertegnet i St. Petersburg. Grensestrekningen over land mellom Norge og Russland var dermed avklart uten konfrontasjoner.
Området ble etter det russiske nederlaget i første verdenskrig overført til Finland, i henhold til Freden i Tartu 14. oktober 1920. Året etter ble det funnet store nikkelforekomster i området, og disse ble fra 1935 utvunnet av canadiske og franske gruveselskaper. Det ble derfor bygget en vei fra Sodankylä i Lappland til Peisen.
Under vinterkrigen stod slaget om Peisen i perioden 30. november 1939 – 13. mars 1940. Dette endte med sovjetisk seier, og de sovjetiske styrkene inntok hele området. Under fredsforhandlingene i Moskva i 1940 måtte Finland avstå vestre del av Fiskerhalvøya.
Området ble okkupert av tyske styrker med utgangspunkt i Kirkenes under Operasjon Barbarossa og var under tysk okkupasjon under kampene på Murmanskfronten. Under den tyske tilbaketrekkingen i 1944 ble området okkupert av Den røde armé og området ble formelt avstått til Sovjetunionen innenfor Paristraktatene i 1947.
I byen Petsjenga lå det ortodokse Petsjengaklosteret som under fortsettelseskrigen ble evakuert til Savolax sammen med klosteret som hadde ligget på øya Valamo i Ladoga under navnet Nye Valamo kloster.

Geologi

Berggrunnen tilhører Petsamo-supergruppen i Øst-Finnmarks grunnfjellsområde. Petsamo-supergruppen består av grønnsteiner med et basalkonglomerat under.
Barkasse

Barkasse (fra senlatin barca, «bark») er en skipsbåt, det vil si en stor type lettbåt.
I tidligere tider var barkasser de største lettbåtene krigsskip hadde på dekk. I dag brukes betegnelsen «barkasse» om en motorbåt med åpent- eller halvåpent dekk. Den er større enn jolle og gigg, som er mindre lettbåter.
Sør-Varanger Boligbyggelag

Sør-Varanger Boligbyggelag er et boligbyggelag som opererer i Kirkenes i Finnmark og ble etablert 26. september 1979.
Boligbyggelaget har ca. 600 medlemmer og forvalter 258 boliger i 8 borettslag.
Sør-Varanger Boligbyggelag er en del av Norske Boligbyggelags Landsforbund (NBBL).
Hoshiarpur (distrikt)

Demografi

Ved folketellingen i 2011 var det 1 582 793 innbyggere i distriktet, mot 1 480 736 i 2001. Den urbane befolkningen utgjør 21,15 % av befolkningen.
Barn i alderen 0 til 6 år utgjorde 10,26 % i 2011. Antallet jenter i den alderen per tusen gutter er 859 i 2011 mot 812 i 2001.
Squash under samveldelekene 2002

Squash under de britiske samveldeleker 2002. Squash var en av flere sporter under de syttende samveldelekene som ble arrangert i Manchester i England i perioden 25. juli til 4. august 2002. Det var andre gangen som squash var med på programmet i Samveldelekene. I lekene i 2002 ble det konkurrert i fem øvelser i squash, single og double for både menn og kvinner og en mixeddouble. Alle tapende semifinalister fikk bronsemedaljer. New Zealand ble beste nasjon med to gullmedaljer.
Tønsberg og Færder bibliotek

Tønsberg og Færder bibliotek, fram til 2018 kalt Tønsberg og Nøtterøy bibliotek, er folkebiblioteket for Tønsberg og Færder kommuner i Vestfold. Det ligger i Storgata  16 sentralt i Tønsberg by. Dagens bygning åpnet i 1992. Biblioteket er litteraturhus, scene og møteplass med en rekke aktiviteter og arrangementer hver uke.

Historikk

Biblioteket ble opprettet som Tønsberg bibliotek og åpnet dørene 21. desember  1909 i Øvre Langgate 26. Fra 1946 til 1992 lå biblioteket i det som i dag kalles Villa Møllebakken på Haugar like ved Haugar Vestfold Kunstmuseum. Bygningen, som opprinnelig var skipsreder Halfdan Wilhelmsens bolig, ble utvidet i 1905 og hadde adresse St. Olavs gate 6, ble overtatt av kommunen like før andre verdenskrig. Huset ble imidlertid rekvirert av tyske okkupasjonsmyndigheter 1940–1945, og utlånet åpnet først 12. juni 1946. Boksamlingene og virksomheten flyttet til ny bygning i Storgata i 1992.
Biblioteksamarbeidet mellom Tønsberg og Nøtterøy startet i 1927. Biblioteket byttet navn til Tønsberg og Nøtterøy bibliotek i 2000 og til Tønsberg og Færder bibliotek da de tidligere kommunene Tjøme og Nøtterøy slo seg sammen til Færder kommune 1. januar 2018.{(tr})
Høsten 2018 utvidet biblioteket publikumstilbudet med «meråpent bibliotek», selvbetjent og ubemannet bibliotek åpent for registrerte lånetakere fra klokka 7 til 23 hver dag hele året.

Bygningen

Bygget er tegnet av arkitektene Lunde & Løvseth. Grunnsteinen ble lagt ned 28. februar 1991, og biblioteket åpnet for publikum allerede 10. mars 1992.  Prosjektet vant Norsk Stålkonstruksjonspris for 1993 og Houens fonds diplom i 2000.
I underetasjen er ruinene fra Olavsklosteret i Tønsberg synlige. Seks vikinggraver ble funnet på bibliotektomta i perioden 1987–1991. To av dem var båtgraver og er markert i bibliotekets underetasje.
Donacia semicuprea

Utseende

Donacia semicuprea er mellom 5-8 mm lang.  Kroppen er langsmal og ikke så oval som bladbillene ofte er.  Den er metallisk farget i en lys bronsefarge.  Bakkroppen smalner bakover. Hodet er fremover-rettet. Beina er forholdsvis lange, mørke og har mindre metallisk glans.

Levevis

Både larvene og de voksne (imago) billene finnes nær ferskvann hvor de lever av å spise blad på næringsplanten. Larvene lever under vannoverflaten. De voksne er særlig aktive i solskinn.
Donacia semicuprea tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Magenta (band)

Biografi

Bandet ble opprettet av Anders Odden sommeren 1995. Vilde Lockert ble med som vokalist på høsten samme år. I 1997 kom den første EP-en; Magenta. Musikkalbumet Periode ble utgitt i mars 1998, og bandet turnerte Norge og Tyskland. Magenta ble signert i april 2001 med det tyske indie-selskapet Re:pop Music. Sommeren samme år spilte de inn albumet Little Girl Lost. Det ble sluppet i Tyskland 24. juni 2002. Albumet nådde fjerdeplass på den tyske alternativ-album listen. Bandet hadde mange konserter i 2002/2003, men tok seg fri etter Arvika Festivalen i Sverige i 2003. I 2006 ble bassist Daniel Hill med i bandet. Nytt album med navn Art And Accidents ble utgitt 9. februar 2009 gjennom Indie Distribution. Magenta utvidet bandet med trommeslager Erik Engebretsen og dro på Europaturne sammen med Gothminister og Trail of Tears høsten 2009. Anders Odden fikk 20 desember 2009 en åpenbaring som ledet til Magentas neste prosjekt, Magenta Aus Norwegen. Han sto på scenen som livebassist i Satyricon og så 1000 engelskmenn synge med på «Den Siste» og tenkte «Magenta må lage musikk på norsk». Som sagt så gjort. "Magenta Aus Norwegen 1" ble sluppet digitalt i mars 2012.
Fredrik Waldemar Hvoslef

Familie

Fredrik var av slekten Hvoslef. I 1852 giftet han seg med Alette Kathrine Frost (1825–1902). Deres sønnedatter ble mor til komponisten Ketil Hvoslef (f. 1939).

I Kautokeino

Som ung prest kom han til Kautokeino.  Her holdt han tiltredelsespreken på samisk 2. påskedag (12. april) 1852, sammen med tidligere sokneprest Nils Vibe Stockfleth.
Som sokneprest i Kautokeino møtte han tidlig problem med det han opplevde som villfarne kristne.  Flere ganger nekta han folk nattverd fordi de ikke forstod at de trengte tilgivelse for sine synder. Ofte ble samlingene forstyrret av det han kalte «upasseligheder».  Uroen toppet seg i Kautokeino-opprøret 8. november 1852.  Her ble han vitne til at lensmannen og handelsmannen ble drept, huset til handelsmannen ble brent og vinduene i prestegarden ble slått inn.  Hvoslef selv, familien hans og familien til handelsmannen ble tatt til fange i prestegården og pisket med bjørkeris.  Overfallsmennene ville tvinge dem til bot og omvendelse.  Hvoslef kjente seg selv truet på livet.  Først da et følge samer fra Avžži kom til unnsetning, ble han satt fri.  
Søndagen etter noterte Hvoslef i kirkeboka at legemlig og åndelig utmattelse gjorde ham sjuk i kirken, likevel opplevde han å få Guds kraft til å fullføre gudstjenesten.  Uka etter ble det ikke gudstjeneste, siden han lå til sengs.  Høsten 1854 var han til stede ved halshogginga av Aslak Jacobsen Hætta  og Mons Aslaksen Somby.

Utmerkelser og æresbevisninger

Biskop Hvoslef ble utnevnt til ridder av St. Olavs Orden i 1870. I 1890 ble han forfremmet til kommandør av 1. klasse.
Redningsskøyta «Biskop Hvoslef» ble bekostet av Waldemar Hvoslefs sønn, som var skipskaptein. Båten ble kalt opp etter biskopen til minne om giverens far.
Andreas Skår Winther

Karriere

Winther studerer for tiden jazz og improvisert musikk på Jazzlinja ved Norges teknisk-naturvitenskapelige universitet, og er aktiv i flere bandene innen jazz og impro scenen i Norge og Sverige. Med bandet Left Exit, Mr K, et duo prosjekt med Karl Hjalmar Nyberg (saxofoner), slapp de albumet Left Exit, Mr. K Featuring Michael Duch & Klaus Holm i 2015. I 2015 var han også involvert i albumet Megalodon med Megalodon Collective. Han har også gitt en rekke solotromme forestillinger i Norge og spilt i trio med Natalie Sandtorv og gitaristbroren Christian.
Sikkerhetstjeneste

Sikkerhetstjeneste på vegne av en stat er en særskilt tjeneste som har ansvaret for nasjonens indre sikkerhet. Sikkerhetstjenestene bruker etterretning som viktig metode og utarbeider ulike trusselvurderinger og analyser. De vil ofte kunne iverksette tiltak for å avverge sikkerhetstruende hendelser.
Sikkerhetstjenester som har politimyndighet kalles gjerne sikkerhetspoliti.

Sverige

Den svenske sikkerhetstjenesten er Säkerhetspolisen, organisert i 1914 som et samarbeid mellom Detektiva Polisen og Generalstaben.

Frankrike

Den franske sikkerhetstjenesten, Direction générale de la sécurité intérieure, er direkte underlagt innenriksministeriet og har 3 300 ansatte. Den har ansvar for kontraetterretning, kontraterrorisme, kontraekstremisme og beskyttelse mot økonomisk spionasje og cyberangrep.
Acariformes

Utseende

Bittesmå til små (0,1-10 mm) edderkoppdyr. De har åtte bein, kroppen er vanligvis ikke tydelig delt opp i forkropp og bakkropp. Øyne mengler. Ellers framviser middene et enormt spenn i utseende.

Levevis

Gruppen viser et stort spenn i levemåter og omfatter nedbrytere, parasitter på planter og dyr, soppetere og rovdyr. En del arter er alvorlige skadedyr i jordbruket, men det er også arter som er meget viktige nyttedyr.

Reproduksjon

Middene legger egg, ganske mange er parthenogenetiske. Utviklingen skjer gjennom et larvestadium med seks bein til et nymfestadium som har åtte bein som de voksne.

Utbredelse

Medlemmer av denne gruppen finnes over alt der det forekommer liv på landjorda. Noen arter lever også i strandsonen i havet, men de finnes ikke i åpne vannmasser. Svært mange er parasitter i dyr eller planter.
Vansbrosimningen

Vansbrosimningen eller Vansbrosimmet er en årlig konkurranse i langdistansesvømming i åpent vann som foregår i Vansbro kommune i Dalarnas län i Sverige siden 1950. Deltakerne svømmer 3 000 meter, herav 2 000 meter medstrøms i Vanån og 1 000 m i motstrøms i Västerdalälven.
Det første året, i 1950, deltok ti personer, hvorav ni fullførte. Fram til og med 1955 ble det ikke kåret noen vinner, men fra 1956 ble Vansbrosimningen en konkurranse. De første vinnerne var Göran Åberg (Örebro SS) og Elsa By (Falu SS).
I 1972 ble En Svensk Klassiker innført, hvor Vansbrosimningen inngår sammen med Vasaloppet,  Engelbrektsloppet, Lidingöloppet og Vätternrundan. I 2010 var det 6 707 startende i hovedløpet i Vansbrosimningen.
Søramerikanske flagg

Dette er et galleri over søramerikanske lands flagg og flagga til internasjonale organisasjoner.
John Wyclif

Liv og virke

Han begynte tidlig å studere Bibelen, hvis ord og innhold ble viktig i hans kirkekritikk. I 1370 ble han professor i teologi ved Universitetet i Oxford, og det var i denne perioden han stod frem som reformator. Han fremmet etter hvert sine reformtanker både gjennom ord og handling.
Wyclif hevdet at Gud har all makt og at det bare er den som oppfyller Guds lov som har rett til å styre. Hans lære gikk ut på at det er Bibelen som er kirkens høyeste autoritet; han forkastet pavedømmet og avviste helgendyrkelse, valfarter, avlat og sjelemesser. Kritikken gikk også utover sakramentene – verken konfirmasjonen eller den siste olje er ifølge Bibelen sakramenter. 
Wyclif fikk oversatt Bibelen til engelsk, slik at folk flest kunne lese den, skjønt han deltok ikke selv i oversettelsesarbeidet. Skriftene ble ikke oversatt fra grunnteksten, men fra den latinske bibelen Vulgata, som ble brukt av den katolske kirke. Som et annet tiltak sendte han ut predikanter, hvis oppgave var «Guds ord» – som i Matteus 10, hvor Jesus sendte ut apostlene.
Grunnet sitt avvikende syn ble Wyclif av kirken dømt som kjetter og måtte et par år før han døde trekke seg fra professoratet ved Oxford, men han fikk beskyttelse både fra parlamentet og folket til å fortsette sitt arbeid livet ut.
Mange av hans predikanter ble forfulgt, og mange av dem ble henrettet ved brenning på bål. 
Etter Wyclifs død ble forfølgelsene hardere, graven hans ble åpnet og hans ben ble brent og kastet på elven i 1427.
Wyclif blir sammen med Jan Hus sett på som reformasjonens forløpere. Selv om Wyclifs reformbevegelse ble stoppet, levde tankene videre. Den verdensomspennende organisasjonen Wycliffe Bibeloversettere er oppkalt etter ham.
Phengodidae

Utseende

Små til store (2 - 60 mm) biller, de larvelignende hunnene størst. Hannene er slanke biller med kam- eller buskformede antenner og korte, myke dekkvinger. Hodet er stort, noe flatt, med små, men utstående, runde fasettøyne. Antennene et 12-leddete (ganske uvanlig, det normale hos biller er 11), hvert ledd har to lange utvekster slik at antennen blir fjær- eller buskformet. Overkjevene (mandibel|mandiblene) er lange og tynne, sigdformede. Brystskjoldet (pronotum) er lite og omtrent firkantet. Dekkvingene er myke, forkortede, og dekker ikke de velutviklede flygevingene eller bakkroppen. Bakkroppen er sylindrisk og myk, beina forholdsvis korte. Larvene og de voksne hunnene er sylindriske, lange og slanke, med korte bein. De er tydelig ledd-delte med innsnevringer mellom hvert ledd. På siden av hvert ledd sitter det et lysorgan som sender ut gult eller grønt lys, i tillegg har noen et organ som sender ut rødt lys på hodet. Hos noen undergrupper har også hannene lysorganer.

Levevis

Larvene og de voksne hunnene kryper rundt på bakken, mellom løvstrø og under bark, og fanger ulike slags leddyr. De synes ha en spesiell forkjærlighet for tusenbein. Hannene tar sannsynligvis ikke næring til seg som voksne. Hunnene sender ut feromoner, som de flyvende hannene med sine store antenner lett fanger opp. Det er etter alt å dømme feromonene, og ikke lyset hunnene sender ut, som leder hannene til dem. Man antar at lysets funksjon er som en advarsel overfor rovdyr om at disse dyrene er uspiselige. Phengodidene inneholder forskjellige slags giftstoffer. Dette er et eksempel på aposematisme, der et påfallende utseende (i dette tilfellet lys) advarer om gift.